ચેન્નઈઃ ભારતીય ટેસ્ટ કેપ્ટન વિરાટ કોહલીએ આર. અશ્વિનની બેટિંગ ક્ષમતાઓમાં વિશ્વાસ વ્યક્ત કરતાં કહ્યું છે કે ભારતીય ટીમને ક્રિકેટના સૌથી મોટા ફોર્મેટમાં જે ઓલરાઉન્ડરની તલાશ છે તે તામિલનાડુનો આ સ્પિનર પૂરી કરી શકે છે. કોહલીએ શ્રીલંકા વિરુદ્ધ રમાનારી ત્રણ ટેસ્ટની શ્રેણી માટે રવાના થતાં પહેલાં કહ્યું, ”અશ્વિન, ભુવનેશ્વર અને ભજ્જી સારી બેટિંગ કરી લે છે. અશ્વિનની ટેસ્ટ સરેરાશ ૪૦ રનની છે અને મને એવું કોઈ કારણ નજરે નથી પડતું જેના પરથી કહી શકાય કે ટીમમાં ઓલરાઉન્ડરની કમી છે. આ એક પડકાર છે. તમારે ટેસ્ટ મેચ જીતવા માટે મજબૂત બોલિંગ આક્રમણ સાથે રમવું પડે છે. અમે ત્રણ સ્પિનર્સ સાથે રમીએ એવી શક્યતા વધુ છે. અમારું લક્ષ્ય ૨૦ વિકેટ હાંસલ કરવાનું છે. અાના માટે અમારે સર્વશ્રેષ્ઠ બોલિંગ સાથે મેદાનમાં ઊતરવાનું છે. પાંચ બોલર્સ સાથે રમવાનો અર્થ એ થયો કે છ બેટ્સમેનોએ વધુ જવાબદારી ઉઠાવવી પડશે.”